CELEX: C2005/057/42
Language: el
Date: 2005-03-05 00:00:00
Title: Υπόθεση T-453/04: Προσφυγή-αγωγή του Dr Peter Lesetar κατά της Επιτροπής των Ευρωπαϊκών Κοινοτήτων, που ασκήθηκε στις 22 Σεπτεμβρίου 2004

5.3.2005   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 57/25
            
         Προσφυγή-αγωγή του Dr Peter Lesetar κατά της Επιτροπής των Ευρωπαϊκών Κοινοτήτων, που ασκήθηκε στις 22 Σεπτεμβρίου 2004
   (Υπόθεση T-453/04)
   (2005/C 57/42)
   Γλώσσα διαδικασίας: η αγγλική
   Ο Dr Peter Lesetar, εκπροσωπούμενος από τον E.I. Faludy, δικηγόρο, άσκησε στις 22 Σεπτεμβρίου 2004, ενώπιον του Πρωτοδικείου των Ευρωπαϊκών Κοινοτήτων, προσφυγή-αγωγή κατά της Επιτροπής των Ευρωπαϊκών Κοινοτήτων.
   O προσφεύγων-ενάγων (στο εξής: προσφεύγων) ζητεί από το Πρωτοδικείο:
   
               —
            
            
               να ακυρώσει την απόφαση της Υπηρεσίας Επιλογής Προσωπικού των Ευρωπαϊκών Κοινοτήτων, περί μη αναγραφής του ονόματος του προσφεύγοντος στον πίνακα επιτυχόντων του διαγωνισμού EPSO/LA/11/03,
            
         
               —
            
            
               να διατάξει την αναγραφή του ονόματος του προσφεύγοντος στον εν λόγω πίνακα,
            
         
               —
            
            
               να υποχρεώσει την Επιτροπή να καταβάλει στον προσφεύγοντα τον μισθό που θα ελάμβανε, αν το όνομά του είχε προσηκόντως περιληφθεί στον πίνακα επιτυχόντων, για το χρονικό διάστημα μεταξύ του μέσου όρου του χρόνου ενάρξεως απασχολήσεως των υποψηφίων που προηγούνται και έπονται αυτού στον πίνακα επιτυχόντων μέχρι την ημερομηνία κατά την οποία θα είναι όντως σε θέση να αναλάβει υπηρεσία, αφού θα έχει περιληφθεί στον πίνακα.
            
         Ισχυρισμοί και κύρια επιχειρήματα
   Ο προσφεύγων ισχυρίζεται ότι η αξιολόγηση της γραπτής του δοκιμασίας στο πλαίσιο του ανωτέρω διαγωνισμού καταφανώς υποτιμά την απόδοσή του, ότι η αξιολόγηση της προφορικής συνεντεύξεως ενείχε επίσης ελαττώματα και ότι, εν γένει, η καταλληλότητά του για την εν λόγω θέση εργασίας δεν εξετάστηκε και δεν αξιολογήθηκε προσηκόντως.